b'\n_START_ARTICLE_\nHi kvadrat\n_START_SECTION_\nZgodba\n_START_PARAGRAPH_\nPavel Pavlin strmi skozi okno svoje pisarne na Uradu za raziskovanje trgov (URT) v Parizu. Obvestijo ga, da se mora zglasiti magistralnem uradu za zaposlovanje (MUZ), ker bo zamenjal slu\xc5\xbebo. Gospod Praprotnik mu naro\xc4\x8di, naj gre na zdravni\xc5\xa1ki pregled in si zapi\xc5\xa1e \xc5\xa1tevilko \xc4\x8dlena in strani v primeru, da se bo odlo\xc4\x8dil napisati prito\xc5\xbebo. Gimnazijska so\xc5\xa1olka Tanja ga opomni, da imajo \xc4\x8dez en teden obletnico mature. Na pregledu se morajo sle\xc4\x8di do golega in zagledata se drug v drugega. Ob odhodu povabi Tanjo na ve\xc4\x8derjo. Tanja ve\xc4\x8derjo odkloni, mu pa obljubi, da se bosta videla na obletnici. Kar naprej ga preganja dejstvo, da ga bodo premestili._NEWLINE_Po praznovanju obletnice ga Tanja povabi \xc5\xa1e na en kozar\xc4\x8dek. Pavlin jo v slovo poljubi, a ob odhodu na hodniku sli\xc5\xa1i \xc4\x8duden \xc5\xa1um. Te\xc4\x8de nazaj do stanovanja, ki je vse poplavljeno. Tanji ponudi pomo\xc4\x8d in se \xc5\xa1ali, da je to naredila zato, da bi ga zadr\xc5\xbeala \xc4\x8dez no\xc4\x8d, kar se res zgodi. Prvi\xc4\x8d sta intimna. Naslednji dan dobi pismo o novi slu\xc5\xbebi \xe2\x80\x93 premestili so ga v Sam-Hoz (samostan Hozarje), ker bo opravljal delo patra pisarja. Nedeljo pre\xc5\xbeivi s Tanjo, ki ga miri zaradi nove slu\xc5\xbebe._NEWLINE_Kmalu mu postane jasno, da je bila njegova premestitev kazenska. Pater Mefisto je enakega mnenja, pravi mu, da se je v Sam-Hoz pri\xc5\xa1el o\xc4\x8distit greha. Spozna se z novincem Pierrom in patrom Beckettom. Slednji sovra\xc5\xbei Mefista in novincema nudi pomo\xc4\x8d. \xc5\xbde po prvem dnevu v samostanu po\xc5\xa1ljeta pismo Praprotniku, naj ju premestijo. V nespe\xc4\x8dnosti razmi\xc5\xa1lja, da bi ubil patra Mefista, Kantorja in tudi priorja. Med po\xc5\xa1to, ki jo mora odposlati za samostan, skrije pismo Praprotniku in Tanji. Patri sumijo, da Pavlin nekaj naklepa, a proti njemu nimajo dokazov. Tanja mu pi\xc5\xa1e, da ga ljubi in komaj \xc4\x8daka, da se spet sre\xc4\x8data._NEWLINE_Prior mu dovoli, da v nedeljo sprejme obisk. Pater Templar najde Tanjino ljubezensko pismo \xe2\x80\x93 kon\xc4\x8dno imajo dokaz proti Pavlinu. Naslednji dan pobegne s Tanjo._NEWLINE_Spozna, da duhovniki ni\xc4\x8d ne delajo in zavr\xc5\xbeejo vso hrano, ki jo pridelajo. Prior ga po\xc5\xa1lje v mesto, da bo poro\xc4\x8dal na MUZ-u. V mestu si privo\xc5\xa1\xc4\x8di tedenski oddih s Tanjo. Ko na vrata potrka \xc5\xa1kofovski policist, Pavlin pobegne skozi okno, Tanja pa se policistov spretno otrese. Da v samostanu ne bi izvedeli za njegov\xc2\xa0\xc2\xbbdopust\xc2\xab, kupi liter \xc5\xbeganja, se polije in poma\xc5\xbee z blatom, da bi bilo videti, kot da je cel teden u\xc5\xbeival v prostosti. Zaradi tega ga po\xc5\xa1ljejo v UPS-o (uto za pokoro in spreobrnitev). Ker prior zboli, Mefisto prevzame njegovo delo in jo kon\xc4\x8dno zagode Pavlinu. Obto\xc5\xbeijo ga vsake malenkosti, ki ni po pravilih. Pavlinu prekipi in v patre za\xc4\x8dne metati stole ter vse drugo, kar mu pride pod roke._NEWLINE_Zbudi se v ambulanti hudo bolan. Prosi, \xc4\x8de lahko pred smrtjo govori z Mefistom, da se mu opravi\xc4\x8di. Med Mefistovim obiskom umre.\n_START_SECTION_\nOdmevi\n_START_PARAGRAPH_\n"[G]re za tipi\xc4\x8dno usodo posameznika \xe2\x80\x93 intelektualca, ki se postavi po robu institucionaliziranosti dru\xc5\xbebenega in drugih sistemov, vendar brez uspeha, in na koncu kon\xc4\x8da v konformizmu (kar pravim kar preve\xc4\x8d poenostavljeno)." (Benhart 1984: 91)_NEWLINE_"Ruplova nova knjiga pri tem dosledno in dolo\xc4\x8dno opozarja na svojo kvazirealno, umetno estetsko ... "naravo" in naravnanost ..." (Inkret 1980: 173)_NEWLINE_"V tej lu\xc4\x8di ne ponuja Hi kvadrat nikakr\xc5\xa1ne \xc5\xa1pekulativne, pragmati\xc4\x8dne prilo\xc5\xbenosti, njegovega besedila ni moogo\xc4\x8de razumeti zunaj igre, ki v temelju dolo\xc4\x8da in opredeljuje njegovo "empiri\xc4\x8dno" teksturo." (Inkret 1980: 174)_NEWLINE_"V tej svoji plasti si je Ruplova pripoved \xe2\x80\x93 kakor kriminalni, pustolovski, fantasti\xc4\x8dni roman \xe2\x80\x93 na poseben na\xc4\x8din in v zadnji konsekvenci "sama sebe namen" \xe2\x80\x93 in sama je svoj namen, kajpada, ravno v estetskem, v artisti\xc4\x8dnem pomenu te besede." (Inkret 1980: 175)_NEWLINE_"Pavlinova usoda se mora v resnici kon\xc4\x8dati v konformizmu, v brezpomo\xc4\x8dnem, samo-zatirajo\xc4\x8dem se pristajanju na iste brezperspektivni in represivni svet, katerega totalitarizem je bil njegov roman postavil pred nas in ki ga je bil ironiziral vseskoz s t\xc3\xa1ko suvereno kretnjo ... " (Inkret 1980: 176)'